《和答陈明信兼简王立之》
宋代·洪朋

我如东南云，风吹西北度。时不与人谋，飘转无定处。

如何红尘中，欻此君子遇。高标鸢戾天，能事豹隐雾。

暴谑中酒前，了不与物迕。吾尝期若人，胸次贮风露。

向来赏我诗，但坐日云暮。识君已恨晚，见君又不屡。

今晨眼忽开，贻我河梁句。正声久不嗣，斯文谐韶濩。

吹嘘君过矣，岂不爱我故。城南逸少孙，软语可与晤。

闭门谢俗子，著书无窘步。小园花气深，客醉不得去。

寻盟出无舆，风沙莽回互。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。